วิ่งชนเป้าหมาย
การออกกำลังกายไม่ใช่เพียงทำให้สุขภาพดี แต่เป็นความท้าทายที่จะต้องเอาชนะใจตัวเองให้ลุกขึ้นมาทำในสิ่งที่ไม่ชอบ
18 ม.ค. 2559

การออกกำลังกายไม่ใช่เพียงทำให้สุขภาพดี แต่เป็นความท้าทายที่จะต้องเอาชนะใจตัวเองให้ลุกขึ้นมาทำในสิ่งที่ไม่ชอบ
ดร.อดิศวร์ หลายชูไทย รองกรรมการผู้จัดการ ธนาคารกสิกรไทย พอย่างเข้าสู่หลักที่ 5 ก็เริ่มรู้สึกว่าจะต้องดูแลรักษาสุขภาพตัวเอง กีฬาที่ ดร.อดิศวร์ เห็นว่าเหมาะที่สุดคือกีฬาวิ่ง ว่าแล้วก็ลุกขึ้นมาวิ่งและวิ่ง
ด้วยความตั้งใจสูงเลยตั้งใจไปลงวิ่งมาราธอนระยะสั้น กะว่าวิ่งสัก 10 กิโลเมตร ก็จะหยุด แต่เมื่อวิ่งไปจริงก็กะระยะไม่ถูกผ่าน 10 กิโลเมตร ไปแล้วแต่ไม่รู้ ก็ยังวิ่งต่อกัดฟันวิ่งไปจนถึงเส้นชัย สิริรวมแล้ววิ่งไปมากกว่า 20 กิโลเมตร ผลคือกลับบ้านแล้วเดินไม่ได้ไปหลายวัน
แต่ยัง ยังไม่เข็ด ดร.อดิศวร์ ตั้งใจว่าจะวิ่งมาราธอน 42 กิโลเมตร ให้ได้ เลยซุ่มซ้อมไปเรื่อยๆ กะว่าขอซ้อมให้กำลังอยู่ตัวครบปี ปีหน้าจะขอไปวิ่งมาราธอนเต็มรูปแบบให้ได้ครั้งหนึ่งในชีวิต
สำหรับคนที่ออกกำลังกายสม่ำเสมอเรื่องแค่นี้อาจไม่ยาก แต่สำหรับบางคนแล้วเป้าหมายนี้ท้าทายมาก